***Ako postupovať pri úmrtí v rodine***

Ak nastalo úmrtie doma

1. **Bezodkladne zavolať pohotovosť (tel. č. 112)** a oznámiť úmrtie. Do príchodu lekára neobliekajte, ani nijako inak nemanipulujte so zosnulým. Lekár po dvoch hodinách vykoná obhliadku mŕtveho a vystaví „*List o prehliadke mŕtveho*“. V tomto liste je aj informácia o ďalšom navrhovanom postupe (pitva alebo pochovanie v zákonnej lehote). Prehliadkou sa zisťuje smrť, jej čas a príčina. Každý je povinný poskytnúť lekárovi, ktorý prehliada mŕtve telo, informácie o okolnostiach, za ktorých došlo k úmrtiu. Pokiaľ má lekár podozrenie na trestný čin, privoláva na miesto úmrtia políciu. V tom prípade sa o prevoz postará polícia a uhradí aj náklady s tým spojené.
2. **Kontaktovať alebo navštíviť pohrebnú službu,** aby ste mohli vybrať rakvu, pretože najneskôr do 8 hodín od úmrtia je potrebné zosnulého odviezť z domu preč. Takisto pripravte oblečenie pre zosnulého, v ktorom bude pochovaný. Je potrebné doložiť *list o prehliadke mŕtveho a štatistické hlásenie o úmrtí* vystavené obhliadajúcim lekárom. Najbližšie pohrebné služby:

* Pohrebná služba, Obec Trenčianske Stankovce, tel. 0918 181 597
* Universus, Mierové námestie 1, Trenčín, tel. 0918 933 467
* Chryma, Mierové nám. 5, Trenčín, tel. **0905 434 161**

1. **Uložiť zosnulého do chladiaceho zariadenia v Dome smútku.** Prepožičanie Domu smútku v Mníchovej Lehote zabezpečuje výhradne Obec Mníchova Lehota ako prevádzkovateľ, ktorý aj prevezme zosnulého od pohrebnej služby za účasti určeného pracovníka Obecného úradu. Kľúče sa nachádzajú počas úradných hodín na Obecnom úrade alebo v čase voľna kontaktujte starostu obce na tel. č. 032/64 86 077 alebo p. Alakšu na tel. č. 0908 491 919. Ľudské pozostatky uložené v chladiacom zariadení musia byť pochované do 14 dní od úmrtia. Cena za prenájom DS za každý aj začatý deň je 10 €/deň.
2. **Úmrtný list sa vybavuje na matričnom úrade,** miestne príslušnom podľa miesta úmrtia. **Obec Mníchova Lehota patrí pod matričný úrad v Soblahove** (budova Obecného úradu) tel. č. 032/65 28 705. Na zápis úmrtia do knihy úmrtí potrebujete nasledovné doklady: *list o prehliadke mŕtveho v 3 vyhotoveniach a občiansky preukaz zomrelého, príp. rodný a sobášny list zomrelého.* Úmrtný list sa vydáva pozostalým pri vybavovaní úmrtia, ako aj žiadosť o príspevok na pohreb. Úmrtný list pozostalým vydáva matričný úrad, taktiež aj žiadosť o príspevok na pohreb. Neplatíte žiadne poplatky.
3. **Cirkevný smútočný obrad** je možné dojednať na Farskom úrade v Soblahove u p. farára Valaského, tel. č. 032/65 28 780, kde budete potrebovať už vystavené doklady z matriky. Zosnulý nesmie byť pochovaný skôr ako po 48 hodinách od úmrtia. Ak sa ľudské pozostatky neuložili do chladiaceho zariadenia, musia sa pochovať do 96 hodín od úmrtia.
4. **Oznámiť obecnému úradu** dátum a čas poslednej rozlúčky a číslo existujúceho hrobu, do ktorého bude zosnulý pochovaný, prípadne si zakúpiť novovybudovanú hrobku. Obec ako správca cintorína v Mníchovej Lehote sa riadi Zákonom o pohrebníctve a dbá, aby pochovávanie a zásahy do hrobových miest boli v súlade so zákonom. Pozostalí môžu informovať občanov Mníchovej Lehoty formou vyhlásenia v miestnom rozhlase o čase a mieste konania poslednej rozlúčky so zosnulým. V prípade záujmu Obec Mníchova Lehota vystaví potvrdenie pre príbuzných o účasti na pohrebe (slúži ako ospravedlnenka v zamestnaní, škole) Na Obecnom úrade je možné dohodnúť aj zapožičanie malej sály na kar. Ak mal zosnulý v čase úmrtia trvalý pobyt v Mníchovej Lehote, príbuzní za zapožičanie neplatia. Platí to však len v tom prípade, ak už malá sála nie je vopred zajednaná. To všetko je potrebné vybaviť ešte pred pohrebom.

**V krátkom čase po pohrebe je potrebné odovzdať na Obecnom úrade občiansky preukaz zosnulého, ktorý je následne zaslaný na Evidenciu obyvateľov PZ v Trenčíne.**

Ak nastalo úmrtie v nemocnici

**Budete kontaktovaní personálom z nemocnice**, ktorí Vám poskytnú všetky informácie o úmrtí a o mieste, kde bol zosnulý prevezený (patológia). Vtedy stačí prísť do pohrebnej služby a dojednať príslušné náležitosti ohľadne prevozu do chladiaceho zariadenia – domu smútku. Treba doniesť aj oblečenie pre zosnulého, občiansky preukaz zosnulého, list o prehliadke mŕtveho. Ďalší postup v súvislosti vybavovania smútočného obradu je zhodný s postupom ako pri úmrtí doma (od bodu 3.)

Ak nastalo úmrtie inde, napr. dopravná nehoda, domov dôchodcov

Postup je zhodný s popisom, ktorý je uvedený v prípade úmrtia v nemocnici. Spravidla ste kontaktovaní políciou alebo príslušným personálom, ktorí Vám poskytnú potrebné informácie. Môže sa stať, že budete vyzvaní na identifikáciu. Tá sa robí na patológii. Potom už pokračujete návštevou pohrebnej služby, atď.

***Ďalšie užitočné informácie***

**Príspevok na pohreb** je štátna sociálna dávka, ktorou štát prispieva na úhradu výdavkov spojených so zabezpečením pohrebu zosnulého. Tento príspevok sa vybavuje na Úrade práce sociálnych vecí a rodiny. Viac informácií je uvedených v Príručke pre klientov: <https://www.upsvr.gov.sk/buxus/docs/SSVaR/OSSD/Prirucky/2015_Prirucka_pre_klientov_Prispevok_na_pohreb.pdf>

**Nárok na pracovné voľno s náhradou mzdy pri úmrtí príbuzného**

**Zamestnanec má nárok na voľno podľa toho, o akého rodinného príslušník sa jedná:**

1. pracovné voľno s náhradou mzdy na **dva dni** pri úmrtí manžela alebo dieťaťa a na ďalší deň na účasť na pohrebe týchto osôb,

2. pracovné voľno s náhradou mzdy na **jeden deň** na účasť na pohrebe rodiča a súrodenca zamestnanca, rodiča a súrodenca jeho manžela, ako aj manžela súrodenca zamestnanca a na ďalší deň, ak zamestnanec obstaráva pohreb týchto osôb,

3. pracovné voľno s náhradou mzdy na nevyhnutne potrebný čas, najviac na jeden deň, na účasť na pohrebe prarodiča alebo vnuka zamestnanca, alebo prarodiča jeho manžela, alebo inej osoby, ktorá síce nepatrí k uvedeným príbuzným, ale žila so zamestnancom v čase úmrtia v domácnosti, a na ďalší deň, ak zamestnanec obstaráva pohreb týchto osôb.